A4-0165/99

Ψήφισμα σχετικά με την έκθεση της Επιτροπής για τον εκσυγχρονισμό της γνώμης της Επιτροπής όσον αφορά την αίτηση προσχώρησης της Μάλτας (COM(99)0069 - C4-0163/99)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής (COM(99)0069 - C4-0163/99),

- έχοντας υπόψη την απόφαση της κυβέρνησης της Μάλτας να επανενεργοποιήσει την αίτηση προσχώρησής της στην Ευρωπαϊκή Ένωση,

- έχοντας υπόψη το ψήφισμά του της 12ης Ιουλίου 1995 για την αίτηση προσχώρησης της Μάλτας στην Ευρωπαϊκή Ένωση ((ΕΕ C 249 της 25.9.1995, σελ. 76)),

- έχοντας υπόψη το ψήφισμά του της 4ης Δεκεμβρίου 1997 για την Ανακοίνωση της Επιτροπής «Ατζέντα 2000 - για μια ισχυρότερη και διευρυμένη Ένωση» (COM(97)2000 - C4-0371/97) ((ΕΕ C 388 της 22.12.1997, σελ. 17.)),

- έχοντας υπόψη το ψήφισμά του για τη Μάλτα της 8ης Οκτωβρίου 1998 ((ΕΕ C 328 της 26.10.1998, σελ. 181)),

- έχοντας υπόψη τα πορίσματα των Ευρωπαϊκών Συμβουλίων του Λουξεμβούργου (12 και 13 Δεκεμβρίου 1997), του Κάρντιφ (15 και 16 Ιουνίου 1998) και της Βιέννης (12 και 13 Δεκεμβρίου 1998),

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής (A4-0165/99),

Α. τονίζοντας τη σημασία της γεω-στρατηγικής θέσης της νήσου ανάμεσα στην Ευρώπη και την Αφρική και τον ενεργητικό ρόλο της Μάλτας στα πλαίσια της συνεργασίας στην περιοχή της Μεσογείου και της διαδικασίας της Βαρκελώνης,

Β. δεδομένου ότι στο προαναφερθέν ψήφισμά του της 12ης Ιουλίου 1995 καλούσε το Συμβούλιο και τα κράτη μέλη να αναλάβουν αποφασιστικά και άνευ επιφυλάξεων τη δέσμευση να επιτρέψουν στη Μάλτα να προσχωρήσει χωρίς καθυστέρηση στην Ευρωπαϊκή Ένωση,

Γ. δεδομένου ότι στο προαναφερθέν ψήφισμά του της 4ης Δεκεμβρίου 1997 καλούσε το Ευρωπαϊκό Συμβούλιο να κινητοποιήσει τη διαδικασία διεύρυνσης σε όλες τις περιπτώσεις που οι υποψήφιες χώρες κάλυπταν τα κριτήρια του σταθερού δημοκρατικού συστήματος και του σεβασμού των δικαιωμάτων του ανθρώπου,

Δ. δεδομένου ότι έχει ήδη ενστερνιστεί την αίτηση προσχώρησης της Μάλτας, επειδή η Μάλτα διαθέτει το δημοκρατικό μηχανισμό που απαιτείται για την εγγύηση του κράτους δικαίου, του σεβασμού των θεμελιωδών ελευθεριών και της προστασίας των δικαιωμάτων του ανθρώπου,

Ε. εκτιμώντας ότι θα πρέπει να καταστεί σαφές στις αρχές της Μάλτας ότι κατά την απεμπλοκή της αίτησης θα πρέπει να ληφθεί πλήρως υπόψη η κοινή γνώμη της Μάλτας,

ΣΤ. έχοντας υπόψη την καλή απόδοση της Μάλτας όσον αφορά την τήρηση των οικονομικών κριτηρίων προσχώρησης που θεσπίστηκαν στην Κοπεγχάγη, π.χ. όσον αφορά τη σταθερή οικονομία της αγοράς,

1. επιβεβαιώνει την εκφρασθείσα άποψή του ότι η Μάλτα αποτελεί ενσωματωμένο μέρος της Ευρωπαϊκής εθνικής και πολιτιστικής κοινότητας και ότι η προσχώρησή της θα ενισχύσει την Ευρωπαϊκή Ένωση στον πολιτικό τομέα και τον τομέα της ασφάλειας[semigr ]

2. πιστεύει ότι δεν υπάρχουν σημαντικά προβλήματα στο πολιτικό επίπεδο, λόγω της αυθεντικά δημοκρατικής λειτουργίας των θεσμών στη Μάλτα και λόγω της απουσίας οιουδήποτε προβλήματος στον τομέα των δικαιωμάτων του ανθρώπου[semigr ]

3. θεωρεί τη Μάλτα ως λειτουργική οικονομία της αγοράς, παρά τις προσπάθειες που χρειάζονται ακόμη για να βελτιωθεί η ικανότητά της να αντιμετωπίσει τις ανταγωνιστικές πιέσεις και τις δυνάμεις της αγοράς εντός της Ευρωπαϊκής Ένωσης[semigr ]

4. παρατηρεί ότι χρειάζεται περαιτέρω πρόοδος στον τομέα της δικαιοσύνης και των εσωτερικών υποθέσεων, ιδίως όσον αφορά το άσυλο, την πρόληψη της λαθρομετανάστευσης και την καταπολέμηση του οργανωμένου εγκλήματος και του λαθρεμπορίου ναρκωτικών[semigr ]

5. υπενθυμίζει ότι η Μάλτα κατέδειξε την προθυμία της να επιδιώξει τους βασικούς στόχους της ΚΕΠΠΑ, και ότι έχει ήδη υποστηρίξει επανειλημμένα κατά το παρελθόν τις θέσεις της Ευρωπαϊκής Ένωσης στον τομέα αυτό, χάριν ιδίως στην εξέλιξη του πολιτικού διαλόγου[semigr ]

6. χαιρετίζει τη σύσταση της Επιτροπής, σύμφωνα με την οποία η εξέταση της νομοθεσίας της Μάλτας πρέπει να αρχίσει το συντομότερο δυνατόν, προκειμένου να αρχίσουν οι διαπραγματεύσεις το ταχύτερο δυνατόν, και πάντως πριν από τα τέλη του τρέχοντος έτους[semigr ]

7. παροτρύνει το Συμβούλιο και τα κράτη μέλη να ακολουθήσουν τη σύσταση αυτή, καθιστώντας έτσι δυνατή τη συμπερίληψη της Μάλτας στις χώρες με τις οποίες έχουν αρχίσει οι διαπραγματεύσεις προσχώρησης[semigr ]

8. καλεί κατεπειγόντως το Συμβούλιο και την Επιτροπή να καλέσουν την κυβέρνηση της Μάλτας να συμμετάσχει στην Ευρωπαϊκή Διάσκεψη[semigr ]

9. αναγνωρίζει ότι η απόφαση παγώματος της αίτησης επί διετία επιβράδυνε την προετοιμασία της Μάλτας να ενσωματώσει το κοινοτικό κεκτημένο, απαιτώντας τώρα ιδιαίτερη προσπάθεια για την κάλυψη του χάσματος στον τομέα αυτό[semigr ]

10. ζητεί να χορηγηθούν στη Μάλτα προενταξιακές ενισχύσεις με την ίδια βάση που ισχύει και για τις άλλες υποψήφιες χώρες,

11. καλεί τις αρχές της Μάλτας να εκπονήσουν, το συντομότερο δυνατό, εθνικό σχέδιο που να περιλαμβάνει όλα τα νομοθετικά και διοικητικά μέτρα που απαιτούνται για την προσχώρηση στην Ευρωπαϊκή Ένωση[semigr ]

12. πιστεύει ότι μια κρατική ενημερωτική εκστρατεία επί του θέματος της προσχώρησης θα βελτιώσει την ιδέα που έχουν οι πολίτες της Μάλτας για την Ευρωπαϊκή Ένωση και τους στόχους της[semigr ]

13. πιστεύει επίσης ότι μια τέτοια εκστρατεία πρέπει να αποβλέπει στην ενθάρρυνση του διαλόγου και στη διάδοση πλήρων και αντικειμενικών πληροφοριών για την ΕΕ στους πολίτες της Μάλτας, καθώς και ότι η υπόσχεση της Κυβέρνησης της Μάλτας για διενέργεια δημοψηφίσματος μετά την ολοκλήρωση των διαπραγματεύσεων είναι ιδιαίτερα επιδοκιμαστέα[semigr ]

14. απευθύνει έκκληση να επιτραπεί στους αντιπροσώπους των κοινοβουλίων των υποψηφίων χωρών, πέραν των υφισταμένων ανταλλαγών πληροφοριών και ιδεών στις κοινές κοινοβουλευτικές επιτροπές, να συμμετέχουν στις επιτροπές του Ευρωπαϊκού Κοινοβουλίου ως παρατηρητές όταν εξετάζονται θέματα που αφορούν την ένταξή τους[semigr ]

15. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Ευρωπαϊκό Συμβούλιο, τα κοινοβούλια των κρατών μελών, καθώς και στην Κυβέρνηση και το Κοινοβούλιο της Μάλτας.